《题同年汪谨堂尚书临黄庭内景经卷后》
清代·陈浩

墨花四照云生壁，玉版笺凝冰雪色。一粒丹砂九转成，抽毫直雪神仙迹。

宣和题字何足疑，世有识者当心知。且喜神物在人世，得公妙笔能传之。

想公下笔时，不知笔在手。临池恍惚灵境开，中有洞天名小有。

紫微南岳坐琼台，列侍蓉冠鸣佩玖。金环约臂两青童，采采琪花斟玉酒。

忽然墨雨飞空来，元气荡胸风入肘。方圆自我结构遗，不系若惊神独守。

此书后出千余年，遂与《黄素》争后先。前辈见之应避席，世间石本空雕镌。

我生愿作主书史，鍊骨未成将老矣。可得从公乞数行，往问山中许道士。

作者简介：清顺天昌平人，字紫澜。雍正二年进士。授编修，官至少詹事。书法东坡，上参魏晋诸家。诗品在白香山、刘禹锡之间。晚主讲开封宛南书院。乾隆三十六年皇太后八十“万寿”时，命入九老，赐游香山，时年逾八十。有《生香书屋集》。